text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 7 ноември 2013 година
  за определяне на финансовото участие на Съюза в разходите, направени в контекста на плановете за спешна ваксинация срещу болестта син език в Испания през 2007 г. и 2008 г.
  (нотифицирано под номер C(2013) 7281)
  (само текстът на испански език е автентичен)
  (2013/643/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 3, параграфи 3 и 4 и параграф 6, второ тире от него,
  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 наСъвета (2) (наричан по-нататък „Финансовият регламент“), и по-специално член 84 от него,
  като има предвид, че:
  (1)
  В съответствие с член 84 от Финансовия регламент и член 94 от Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (3) (наричани по-долу „правилата за прилагане“) поемането на задължение за плащане от бюджета на Съюза се предхожда от решение за финансиране, което съдържа основните елементи на предполагащото разход действие и е прието от институцията или от органите, на които институцията е делегирала правомощия.
  (2)
  С Решение 2009/470/ЕО се определят процедурите, уреждащи финансовото участие на Съюза при изпълнението на конкретни ветеринарни мерки, включително спешни мерки. С цел да помогне за възможно най-бързото ликвидиране на болестта син език Съюзът следва да осигури финансово участие в допустимите разходи, направени от държавите членки. В член 3, параграф 6, второ тире от посоченото решение се определят правилата относно процента, който трябва да се приложи спрямо разходите, направени от държавите членки.
  (3)
  С Регламент (ЕО) № 349/2005 на Комисията (4) се определят правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета. В член 3 от посочения регламент се определят правилата относно разходите, допустими за финансова помощ от Съюза.
  (4)
  С Решение 2008/655/ЕО на Комисията (5) бе предоставено финансово участие на Съюза в спешните мерки за борба с болестта син език в Испания през 2007 г. и 2008 г.
  (5)
  На 14 април 2009 г. Испания подаде официално искане за възстановяване на разходите, както е предвидено в член 7, параграфи 1 и 2 от Регламент (ЕО) № 349/2005. Наблюденията, методите за изчисление на допустимите разходи и окончателните заключения на Комисията бяха оповестени на Испания в писма от 26 декември 2012 г. и 9 юли 2013 г. Съгласието на испанските органи бе получено на 4 септември 2013 г.
  (6)
  Изплащането на финансовото участие на Съюза следва да бъде обвързано с действителното изпълнение на планираните дейности и предоставянето от страна на компетентните органи на цялата необходима информация в рамките на установените срокове.
  (7)
  Органите в Испания са изпълнили изцяло техническите и административните си задължения, както е предвидено в член 3, параграф 4 от Решение 2009/470/ЕО и член 7 от Регламент (ЕО) № 349/2005.
  (8)
  С оглед на изложените по-горе съображения понастоящем следва да бъде определен общият размер на финансовата помощ от Съюза за допустимите разходи, направени във връзка с ликвидирането на болестта син език в Испания през 2007 г. и 2008 г., в съответствие с член 3, параграф 2 от Решение 2008/655/ЕО.
  (9)
  Вече са изплатени първият транш в размер на 8 000 000,00 EUR, вторият транш в размер на 17 000 000,00 EUR и третият транш в размер на 15 000 000,00 EUR.
  (10)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Финансовото участие на Съюза в разходите, свързани с ликвидирането на болестта син език в Испания през 2007 г. и 2008 г., се определя на 41 158 940,11 EUR. Това представлява решение за финансиране по смисъла на член 84 от Финансовия регламент.
  Член 2
  Като се има предвид, че общото участие на Съюза възлиза на 41 158 940,11 EUR, остатъкът за доплащане се определя на 1 158 940,11 EUR.
  Член 3
  Адресат на настоящото решение е Кралство Испания.
  Съставено в Брюксел на 7 ноември 2013 година.